የአፍሪካ-አሜሪካ ጉባኤ ሊካሄድ ነው
አዲስ አበባ፤ ሐምሌ 24/2006 (ዋኢማ) – የአፍሪካና የአሜሪካ ግንኙነትን ወደ ላቀ ደረጃ የሚያሳድግ አዲስ ጉባኤ በአሜሪካ ሊካሄድ መሆኑን የውጭ ጉዳይ ሚኒስቴር አስታወቀ፡፡የውጭ ጉዳይ ሚኒስቴር በተለያዩ ወቅታዊ ጉዳዮች ዙሪያ መግለጫ ሰጥቷል፡፡በመግለጫው የውጭ ጉዳይ ሚኒስቴር  ቃል አቀባይ አምባሳደር ዲና ሙፍቲ እንዳሉት በአፍሪካና በአሜሪካ መካከል የሚካሄደው ጉባኤ በሀገራቱ መሀከል ያለውን ግንኙነት ወደ አዲስ ምዕራፍ በማሸጋገር ተቋማዊ አሰራር እንዲኖር ለማድረግ ያለመ ነው፡፡ጉባኤው  በዋናነት በአፍሪካ በንግድ፣ ኢንቨስትመንት፣ በሰላም ጥረትና ደህንነት ጉዳዮች ላይ ግንኙነታቸውን ለማጠናከር እንደሆነም ነው አምባሳደሩ ያስረዱት፡፡ለመጀመሪያ ጊዜ በአሜሪካ በሚካሄደው ጉባኤ ጠቅላይ ሚኒስትር ኃይለማርያም ደሳለኝን ጨምሮ ሌሎች 50 የአፍሪካ መሪዎች ይሳተፋሉ፡፡ከጉባኤው በኋላ የአጉዋ ፎረም ይካሄዳል ተብሎ ይጠበቃል፡፡በተያያዘ በፕሬዝዳንት ሙላቱ ተሾመ የተመራ የኢትዮጵያ የንግድ ማህበረሰብ ልዑኳን ቡድን የተሳተፉበት የኢትዮ-አሜሪካ የንግድ ፎረም በአሜሪካ በመካሄድ ላይ ነው፡፡ በአሜሪካ በሚገኘው የኢትዮጵያ ኤምባሲና ቆንጽላ ጀነራል ጽ/ቤት የተዘጋጀው የኢትዮ-አሜሪካ የንግድ ፎረም ከሐምሌ 23 እስከ 24 በሂውስተንና በሎሳንጀለስ እየተካሄደ ነው፡፡ፎረሙ በዋናነት የሁለቱን ሀገራት የንግድ ግንኙነት ለማጠናከር መዘጋጀቱን ተገልጿል፡፡ከ100 በላይ አባላት ያሉት የንግድ ልኡካን ቡድኑም ከተለያዩ ሚኒስቴር መስሪያ ቤት፣ ከፍተኛ የመንግስት ባለስልጣናት እና የንግድ ማህበረሰብ አባላትን ያቀፈ እንደሆነም ለማወቅ ተችሏል፡፡በሌላ በኩል  ኢትዮጵያ የደቡብ ሱዳን ግጭትን ለመፍታት የጀመረችው የሰላም ጥረት ገለልተኛ በሆነ መልኩ እያካሄደች እንደሆነ አምባሳደር ዲና ሙፍቲ አረጋግጠዋል፡፡ከግጭቱ ጋር በተያያዘ በሀገሪቱ የተከሰተውን የምግብ እጥረትና ማህበራዊ ችግሮችን ለመቅረፍ ኢትዮጵያ ከግብረሰና ድርጅቶች ጋር እየሰራች እንደሆነም አብራርተዋል፡፡